1965—1974 йылдарҙа Усть-Каменогорск педагогия институты археология экспедицияһын етәкләй. Уның тарафынан андроново мәҙәниәте (Зевакино, Убинский форпосты, Усть-Каменогорск), сросткино мәҙәниәте (Бобровка), ҡыймаҡтар ҡомартҡылары (Азовка, Бобровка, Ждановка, Зевакино, Камышинка, Кара-Оба, Орловка, «25 лет Октября» совхозы, Уш-Биик) өйрәнелә. Ф. Х. Арыҫланова ҡаҙыуҙары коллекциялары Алматыла Ҡаҙағстан Республикаһы Үҙәк дәүләт музейы, Г. Н. Потанин исемендәге Павлодар өлкә тарих-тыуған яҡты өйрәнеү музейы, Көнсығыш Ҡаҙағстан өлкә тарих-тыуған яҡты өйрәнеү музейы экспозицияларында күрһәтелә һәм һаҡлана. Табыштар араһында — XII—XIII быуаттағы көмөштән «бокка» баш көҙгөһө, хәрби һәм атлы ҡорамалдары деталдәре, биҙәүестәр бар.